**Obrazloženje**

**Nacrta Programa stambenog zbrinjavanja mladih obitelji na području Općine Sirač**

Zakonska osnova za donošenje ovog Programa sadržana je u članku 35. Zakona o lokalnoj i područnoj (regionalnoj) samoupravi (»Narodne novine«, broj 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak, 123/17, 98/19 i 144/20) i članku 32. Statuta Općine Sirač (»Županijski glasnik Bjelovarsko-bilogorske županije«, broj 19/09, 06/10, 03/13, 01/18, 03/21).

Programom stambenog zbrinjavanja mladih obitelji na području Općine Sirač definiraju se ciljevi, mjere, te uvjeti i postupci dodjele pomoći mladim obiteljima za stambeno zbrinjavanje.

Svrha Programa je pomoći stanovništvu u rješavanju stambene problematike koja je i jedan od najvećih problema, posebice kada je riječ o mladim obiteljima s većim brojem djece, ali i radi sve većeg iseljavanja u potrazi za boljim uvjetima života.

Mjere stambenog zbrinjavanja mladih obitelji su:

1. Financijska pomoć pri kupnji građevinskog zemljišta ili stambenog objekta radi rješavanja vlastitog stambenog pitanja na području Općine Sirač
2. Financijska pomoć za ulaganje u izgradnju novog stambenog objekta na području Općine Sirač
3. Poboljšanje kvalitete stanovanja ulaganjem u rekonstrukciju obiteljske kuće ili stana kojim se osigurava novi ili poboljšava postojeći stambeni prostor.

Program stambenog zbrinjavanja mladih obitelji na području Općine Sirač predstavlja opći akt koji se sukladno Zakonu o pravu na pristup informacijama (Narodne novine, broj 25/13, 85/15, 69/22) donosi i usvaja na način propisan člankom 11. istoga Zakona. Spomenuti članak propisuje da su jedinice lokalne i područne (regionalne) samouprave dužne provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba.

Nositelj izrade Programa stambenog zbrinjavanja mladih obitelji na području Općine Sirač je Općina Sirač, Općinski načelnik.

Savjetovanje s javnošću započet će internetskom objavom nacrta Programa stambenog zbrinjavanja mladih obitelji na području Općine Sirač na službenim web stranicama Općine Sirač [www.sirac.hr](http://www.sirac.hr).

Nakon provedenog savjetovanja s javnošću, izrade izvješća o provedenom savjetovanju sa zainteresiranom javnošću, te prihvaćanja ili odbijanja prijedloga i mišljenja, nacrt Programa stambenog zbrinjavanja mladih obitelji na području Općine Sirač uputit će se na donošenje Općinskom vijeću Općine Sirač.